Source: http://lex.justice.md/index.php?action=view&view=doc&lang=1&id=311786
Timestamp: 2019-07-18 21:38:51+00:00
Document Index: 6790459

Matched Legal Cases: ['Articolul 1', 'Articolul 2', 'Articolul 3', 'Articolul 4', 'Articolul 5', 'Articolul 6', 'Articolul 7', 'Articolul 8', 'Articolul 9', 'Articolul 10', 'Articolul 11', 'Articolul 12', 'Articolul 13']

ID intern unic: 311786
LEGE Nr. 1133
din 04.08.1992
cu privire la statutul misiunilor diplomatice ale
Republicii Moldova în alte state
Publicat : 17.04.1992 în Monitorul Oficial Nr. 8 art Nr : 195
În textul legii, cu excepția articolului 7 alineatul al doilea, sintagma „Ministerul Afacerilor Externe”, la orice formă gramaticală, se substituie cu sintagma „Ministerul Afacerilor Externe și Integrării Europene” la forma gramaticală corespunzătoare prin LP79 din 24.05.18, MO195-209/15.06.18 art.338
Articolul 1. Misiunile diplomatice ale Republicii Moldova*,(* în continuare misiune diplomatică) structuri ale Ministerului Afacerilor Externe și Integrării Europene, funcţionînd permanent în alte state sau pe lîngă organizaţii internaţionale în conformitate cu prevederile Convenţiei de la Viena din 1961 cu privire la relaţiile diplomatice, ale tratatelor bilaterale şi ale legilor Republicii Moldova, întreţin relaţii oficiale interstatale, promovează drepturile şi interesele legitime ale Republicii Moldova şi ale cetăţenilor ei.
Articolul 2. Misiunea diplomatică:
- reprezintă Republica Moldova în statul acreditar;
- ocroteşte în statul acreditar interesele Republicii Moldova şi ale cetăţenilor ei în limitele admise de dreptul internaţional;
- duce tratative cu Guvernul statului acreditar;
- se informează prin toate mijloacele licite despre viaţa politică şi economică, despre evoluţia evenimentelor din statul acreditar şi raportează despre ele Guvernului Republicii Moldova;
- promovează relaţii de prietenie şi dezvoltă legături economice, culturale şi ştiinţifice între Republica Moldova şi statul acreditar.
Misiunea diplomatică, din însărcinarea Ministerului Afacerilor Externe și Integrării Europene, exercită fincţii consulare.
Articolul 3. După primirea agrementului statului acreditar, şeful misiunii diplomatice este numit prin Decretul Preşedintelui Republicii Moldova la propunerea Ministerului Afacerilor Externe și Integrării Europene după consultarea cu Comisia pentru relaţiile externe a Parlamentului. Însărcinaţii cu afaceri sînt numiţi prin ordinul ministrului afacerilor externe, luîndu-se în considerare avizul Comisiei pentru relaţiile externe a Parlamentului. Membrii parsonalului diplomatic sînt numiţi prin ordinul ministrului afacerilor externe și integrării europene.
[Art.3 modificat prin LP79 din 24.05.18, MO195-209/15.06.18 art.338]
Articolul 4. Ambasadorul şi trimisul, acreditaţi pe lîngă şeful de stat, primesc scrisori de acreditare, semnate de Preşedintele Republicii Moldova şi contrasemnate de ministrul afacerilor externe și integrării europene, pe care le înmînează la sosire şefilor statelor acreditare. Însărcinaţii cu afaceri, acreditaţi pe lîngă ministrul afacerilor externe și integrării europene, primesc scrisoarea ministrului afacerilor externe și integrării europene al Republicii Moldova pe care o înmînează ministrului afacerilor externe al statului acreditar.
[Art.4 modificat prin LP79 din 24.05.18, MO195-209/15.06.18 art.338]
Articolul 5. Ambasadorul şi trimisul şi-au asumat funcţiile de îndată ce:
- au prezentat scricorile de acreditare şefului statului acreditar;
- au comunicat sosirea lor în ţară şi au prezentat copia scrisorilor de acreditare ministrului afacerilor externe al statului acreditar.
Însărcinaţii cu afaceri şi-au asumat funcţiile de îndată ce au prezentat scrisorile, date de ministrul afacerilor externe și integrării europene al Republicii Moldova, ministrului afacerilor externe al statului acreditar.
Ordinea prezentării scrisorilor de acreditare şi a copiei acestora este stabilită de regulile statului acreditar.
Articolul 6. Misiunea reprezentantului diplomatic încetează în cazul:
- rechemării lui în modul stabilit de Guvernul Republicii Moldova;
- demisiei;
- decesului;
- declarării lui "persona non grata" în statul acreditar.
Articolul 7. Reprezentant diplomatic poate fi numai cetăţeanul Republicii Molodova.
Membru al personalului administrativ, tehnic şi auxiliar poate fi şi cetăţeanul statului acreditar. Acesta este angajat sau eliberat din serviciu cu ştirea ministerului afacerilor externe al statului acreditar.
Articolul 8. Clasele şi rangurile şefului de misiune diplomatică, precum şi ale membrilor personalului diplomatic se stabilesc în acordul bilateral dintre Republica Moldova şi statul acreditar.
Articolul 9. Republica Moldova, după notificarea făcută statelor acreditare interesate, poate acredita un şef de misiune sau afectă un membru al personalului diplomatic în mai multe state, cu excepţia cazurilor în care unul dintre statele acreditare se opune în mod expres acestei hotărîri.
Dacă Republica Moldova acreditează un şef de misiune diplomatică în unul sau în mai multe state, conducerea misiunii diplomatice în statul în care şeful misiunii nu are reşedinţă permanentă este exercitată de un însărcinat cu afaceri ad interim. Şeful misiunii diplomatice sau un membru al personalului diplomatic poate fi numit reprezentant al Republicii Moldova pe lîngă orice organizaţie internaţională în modul stabilit în articolele 3 şi 4.
Articolul 10. Şeful misiunii diplomatice şi personalul diplomatic nu au dreptul de a exercita în statul acreditar o altă activitate profesională sau activitate comercială în vederea obţinerii unui cîştig personal.
Articolul 11. Şeful misiunii diplomatice şi diplomaţii, membrii familiilor lor, precum şi membrii personalului administrativ, tehnic şi membrii familiilor lor, membrii personalului auxiliar care nu sînt cetăţeni ai statului acreditar se bucură de toate privilegiile şi imunităţile prevăzute de Convenţia de la Viena din 1961 cu privire la relaţiile diplomatice, dacă nu e stabilit altfel. Republica Moldova poate refuza, în modul stabilit de Guvern, imunitatea faţă de jurisdicţia statului acreditar.
Articolul 12. Finanţarea misiunii diplomatice, asigurarea ei cu localuri, rezolvarea altor probleme organizatorice sînt prevăzute în acordul bilateral al Republicii Moldova cu statul acreditar.
Articolul 13. În cazul cînd tratatul internaţional la care Republica Moldova este parte stabileşte alte norme decît cele prevăzute de prezenta Lege sînt aplicate normele tratatului internaţional.
or. Chişinău, 4 august 1992.
Nr.1133-XII.